ग्रॉस NPA मार्च 2023 में घटकर 3.9% पर पहुंचा, RBI गर्वनर बोले- भारतीय बैंकिंग सिस्टम मजबूत
RBI's Latest Financial Stability Report RBI ने बुधवार को अपनी फाइनेंशियल स्टेबिलिटी रिपोर्ट में कहा है कि भारतीय बैंकिंग सिस्टम मजबूत है और बैंकों के NPAs एक दशक के निचले स्तर पर आ गए हैं। कैपिटल और लिक्विडिटी की स्थिति भी मजबूत बनी हुई है।
RBI ने बुधवार को अपनी फाइनेंशियल स्टेबिलिटी रिपोर्ट में कहा है कि भारतीय बैंकिंग सिस्टम मजबूत है और बैंकों के NPAs एक दशक के निचले स्तर पर आ गए हैं। कैपिटल और लिक्विडिटी की स्थिति भी मजबूत बनी हुई है। वहीं RBI ने ये भी कहा कि बढ़ती वैश्विक अनिश्चितताओं और मुश्किल परिस्थितियों के बावजूद भारत की इकोनॉमी स्थिर और मजबूत बनी हुई है।
मार्च 2023 के आखिर तक बैंकों का ग्रॉस NPA 10 साल के सबसे निचले स्तर 3.9% और नेट NPA 1% पर आ गया है। मार्च 2018 में ये 11.5% और 6.1% था जो सबसे ऊंचा स्तर था। वहीं RBI के गवर्नर शक्तिकांत दास ने कहा, वैश्विक अनिश्चितताओं और मुश्किल परिस्थितियों के बावजूद, भारतीय इकोनॉमी में अच्छी रिकवरी हुई है और भारत सबसे तेजी से बढ़ती हुई बड़ी अर्थव्यवस्थाओं में से एक है।
बैंकों और कॉरपोरेट की हेल्दी बैलेंसशीट
रिपोर्ट में कहा गया है कि बैंकों और कॉरपोरेट की हेल्दी बैलेंसशीट के कारण एक नया क्रेडिट और इंवेस्टमेंट साइकिल देखने को मिल रहा जो भारतीय अर्थव्यवस्था की संभावनाओं को बेहतर करने का काम कर रहा है। घरेलू मांग में मजबूती, इंफ्रास्ट्रक्चर में मजबूत पब्लिक इन्वेस्टमेंट, बिजनेस और हाउसहोल्ड की जरूरतों के लिए आसान फंडिंग और बिजनेस को लेकर पॉजिटिविटी से साफ है कि घरेलू ग्रोथ की रफ्तार बढ़ रही है।
नॉन परफॉर्मिंग एसेट या NPA क्या है?
जब कोई व्यक्ति या संस्था किसी बैंक से लोन लेकर उसे वापस नहीं करती, तो उसे बैड लोन या NPA कहा जाता है। यानी इन लोन्स की रिकवरी की उम्मीद काफी कम होती है। नतीजतन बैंकों का पैसा डूब जाता है और बैंक घाटे में चला जाता है।
भारतीय रिजर्व बैंक (RBI) के नियमों के मुताबिक अगर किसी बैंक लोन की किस्त 90 दिनों तक यानी तीन महीने तक नहीं चुकाई जाती है, तो उस लोन को NPA घोषित कर दिया जाता है। अन्य वित्तीय संस्थाओं के मामले में यह सीमा 120 दिन की होती है।
